Dlamini meen skuld word op háár gelaaiBathabile Dlamini. Foto: ANA Bathabile Dlamini, minister van maatskaplike ontwikkeling, meen Thokozani Magwaza, voormalige hoof van die agentskap vir maatskaplike sekerheid (Sassa), is ook te blameer vir die krisis met die uitbetaling van maatskaplike toelaes. Richard Solomon, namens Magwaza, het Dlamini gevra om kommentaar te lewer op Magwaza se bewering dat sy tydens ŉ vergadering vir hom gesê het om op die bedrywighede by Sassa te fokus en hom nie te bekommer oor die spesiale werkgroepe nie. Die groepe moes glo die gebrek aan kundigheid by Sassa aanvul. “Hoe kan ek dit aan ŉ uitvoerende hoof sê?” wou ŉ duidelik geïrriteerde Dlamini weet. Daar is gedokumenteerde bewyse wat Magwaza en Dlamini se handtekeninge bevat en wys op vergaderings tussen alle uitvoerende beamptes, onder wie Magwaza, en die aanstelling van die werkgroepe wat Sassa moes help om die betaling van maatskaplike toelaes oor te neem. “Daar is oral handtekeninge op dokumente wat deur Magwaza en myself geteken is. Ek verstaan nie hoekom al die blaam na mý verplaas word nie,” het Dlamini gesê. Volgens haar het die probleme begin ná Magwaza se aanstelling as uitvoerende hoof. Sy het gesê Magwaza het nie met haar geskakel nie en selfs ŉ beëdigde verklaring by die konstitusionele hof ingedien sonder haar wete. Dlamini het verder ontken dat sy sedert 2015 geweet het dat Sassa nie die 2017-spertyd sou haal om betalings van maatskaplike toelae by Cash Paymaster Services (CPS) oor te neem nie. Sy het gesê sy het bewus geword dat die spertyd van 1 April 2017 nie gehaal gaan word nadat sy in 2016 ŉ artikel oor die kwessie gelees het. Volgens haar het die werkgroepe tydens ŉ vergadering in Oktober 2016 gesê die spertyd is nie haalbaar nie. Dlamini en Magwaza was haaks oor die werk wat deur die werkgroepe gedoen is terwyl die maatskapliketoelae-krisis nadergekruip het. Magwaza het toe die beëdigde verklaring ingedien wat Dlamini se poging om die blaam op Sassa-bestuurders te plaas betwis het. Magwaza beweer in sy verklaring dat Dlamini van Julie 2015 geweet het Sassa sal nie die betalings kan oorneem nie. Hy het haar daarvan beskuldig dat sy by Sassa se planne om by CPS oor te neem ingemeng het. Die werkgroepe wat in 2015 aangestel is, het belastingbetalers meer as R40 miljoen uit die sak gejaag. Die groepe het direk aan Dlamini gerapporteer en is gesien as ŉ onnodige en duur parallelle struktuur by Sassa. Dlamini is tans besig om voor oudhoofregter Bernard Ngoepe te verduidelik hoekom sy nie persoonlik aanspreeklik gehou moet word vir die fiasko nie.